Bintang Brooklyn Nine-Nine Bawa Watak Scarlet Spider Dalam Filem Animasi ‘Spider-Man: Across the Spider-Verse’
Pelakon dan pelawak Andy Samberg disahkan membawa watak kegemaran peminat dalam filem sekuel animasi terbitan Sony Pictures Animation Spider-Man: Across the Spider-Verse yang akan datang.  Laman One Take News mendedahkan bahawa, Samberg akan menyumbang suara untuk watak Scarlet Spider, yang muncul secara ringkas dalam trailer terbaru Spider-Man: Across the Spider-Verse. Dalam komik, nama sebenar Scarlet Spider ialah Ben Reilly. Reilly ialah klon Peter Parker yang dibuat oleh penjahat bernama Jackal. Watak itu menjadi pusat kepada jalan cerita Clone Saga yang kontroversial yang merupakan sebahagian besar komik Spider-Man pada pertengahan tahun 90-an, dan berjaya mengembangkan peminatnya pada tahun-tahun berikutnya. Miles Morales kembali untuk bab seterusnya dalam saga Spider-Verse yang telah memenangi Oscar®, pengembaraan epik yang akan membawa Spider-Man ke dunia ‘Multiverse’ untuk bergabung tenaga dengan Gwen Stacy dan pasukan baharu ‘Spider-People’ untuk berhadapan dengan penjahat yang lebih berkuasa daripada apa sahaja yang pernah mereka temui. Spider-Man: Across the Spider-Verse (Part One) diarahkan oleh Joaquim Dos Santos, Kemp Powers dan Justin K. Thompson berdasarkan lakonlayar yang ditulis oleh Phil Lord & Christopher Miller dan David Callaham.  Spider-Man: Across the Spider-Verse (Part One)  Oscar Isaac, Shameik Moore dan Hailee Steinfeld kembali meneruskan peranan masing-masing. Filem ini diterbitkan oleh Avi Arad, Amy Pascal, Phil Lord, Christopher Miller dan Christina Steinberg.  Spider-Man: Across the Spider-Verse akan ditayangkan di pawagam pada 1 Jun 2023. 